සංචාරක දකුණු අප්‍රිකා කාන්තා ක්‍රිකට් කණ්ඩායම සහ ශ්‍රී ලංකා කාන්තා පිල අතර අද කෝල්ට්ස් පිටියේ දී ආරම්භ වන තරග තුනකින් සමන්විත විස්සයි20 තරගාවලියට ශ්‍රී ලංකා කණ්ඩායම තෝරාගැනීමේ දී නායිකාව චමරි අතපත්තු සහ පුහුණුකරු‍ ජීවන්ත කුලතුංගගේ අදහස් සැලකිල්ලට නොගෙන සිය අභිමතය පරිදි කණ්ඩායම තේරීමට කාන්තා ක්‍රිකට් තේරීම් කමිටුව පියවර ගැනීමෙන් ගැටලු සහගත තත්ත්වයක් මතුවී ඇතැයි 'දිනමිණ'ට වාර්තා වේ.විස්සයි20 තරගාවලියට ශ්‍රී ලංකා කණ්ඩායම නම් කිරීමට පෙර කාන්තා ක්‍රිකට් ‍තේරීමේ කමිටුව තම අදහස් විමසුව ද, එය සැලකිල්ලට නොගෙන ඊට හාත්පසින්ම වෙනස් කණ්ඩායමක් නම් කිරීම සම්බන්ධව ශ්‍රී ලංකා කාන්තා ක්‍රිකට් පිලේ පුහුණුකරු සහ නායිකාව ඊයේ ක්‍රිකට් ආයතනයේ ප්‍රධාන විධායක නිලධාරී ඈෂ්ලි ද සිල්වා මහතාට පැමිණිලි කර ඇතැයි ආරංචි මාර්ග සඳහන් කරයි.දෙපිල අතර නිමාවට පත්වූ එක්දින තරගාවලිය සඳහා නම් කළ ශ්‍රී ලංකා කණ්ඩායම සම්බන්ධයෙන් ද මෙවැනි ගැටලු රැසක් මතුවී තිබිණි.